钦定古今图书集成/明伦汇编/闺媛典/第306卷 > 皇清三十九 > 李世龙妻吴氏
## 钦定古今图书集成/明伦汇编/闺媛典/第306卷 > 皇清三十九 > 李世龙妻吴氏

按《黄陂县志》：吴氏年十七，适李世龙。世龙偶出遇盗，溺水死。讣至，氏不食欲殉。姑强慰曰：“汝方孕，倘得一男，以续李氏后，是即报夫之大者。” 氏乃少解。未几，果生子，遂毁形垢面，茕茕抚孤。值献贼大乱，携子与姑流离播迁，备尝辛苦，犹事纴绩，教子读书，苦节三十馀年。有司表其庐。